钦定古今图书集成/明伦汇编/交谊典/第046卷 > 朱子语类 > 《谢送礼物》前人
## 钦定古今图书集成/明伦汇编/交谊典/第046卷 > 朱子语类 > 《谢送礼物》前人

捧檄江城喜囿二天之照，折梅驿使欢传千里之音。
煌煌麾节之夏盟，纚纚云仍之新好。某宫谊隆金石，
香溢芝兰。谁将西归，怀之好音。莫殚深谢。《诗》曰：“不匮。”
永锡尔类，惟戴殊知。蕝礼将忱，䩄颜匪报。

所赐厚矣，何愧如之。伏念晔材素无良，器非致远徒
勉。厉驽之志莫成，率骥之功无所取哉，确然大耳，《诗》
《书》废弃，难追韩愈之飞黄；乡里归来，亦乏少游之款
段。敢忘代劳之骏足，孰怜负俗之陈人。贲然来思，念
不到此。兹盖伏遇相公秉鞭作牧，如驭临民。名高齐
驷之无称，德大鲁𬳶之有颂，小者大者，絷之维之。虽
病颡之驹，谓何饰矣；至泛驾之马，亦在驭焉。不图衰
朽之踪，曲被闲驰之惠。自矜光宠，获免徒行。敢曰据
鞍，效马伏波之矍铄；恐其亸鞚，有杜工部之损伤。感
佩良深，染濡奚罄。